b'\n_START_ARTICLE_\nOderwitz\n_START_SECTION_\nGeografi\n_START_PARAGRAPH_\nOderwitz ligger i den s\xc3\xb8r\xc3\xb8stlige delen av Landkreis G\xc3\xb6rlitz i n\xc3\xa6rheten av grensen mot Tsjekkia. Kommunen ble opprettet i 1999 gjennom en sammensl\xc3\xa5ing av de to kommunene Oberoderwitz og Niederoberwitz. I den historiske tredelingen av stedet, regner man ogs\xc3\xa5 med Mitteloderwitz._NEWLINE_Oderwitz ligger ca 9 km nordvest for Zittau og 15 km s\xc3\xb8r for L\xc3\xb6bau i Oberland ved foten av Zittauer Gebirge. Oberoderwitzer Spitzberg \xe2\x80\x93 et av de mest markante fjellene i Lausitzer Bergland \xe2\x80\x93 rager over kommunen i vest. Andre nevneverdige fjell er i vest Stumpfeberg og Sonnenh\xc3\xbcbel og K\xc3\xb6nigsholz i \xc3\xb8st._NEWLINE_Historisk regnes Oderwitz blant listen over skogs-landsbyer. Gjennom hele stedets omr\xc3\xa5de er skogen idag likevel nesten helt frav\xc3\xa6rende. Ved oppbyggingen av landsbyen ble g\xc3\xa5rdene plasserte ovenfor de h\xc3\xb8yvannfrie dalene, noe som var vanlig p\xc3\xa5 1100- og 1200-tallet._NEWLINE_Idag strekker stedet seg i en lengde p\xc3\xa5 9 km langs elven Landwasser. Bebyggelsen f\xc3\xb8lger stort sett denne elven.\n_START_SECTION_\nHistorie\n_START_PARAGRAPH_\nOpprinnelig bestod Oderwitz av tre adskilte landsbyer, nemlig Ober-, Mittel- og Niederoderwitz. Disse var igjen underlagt forskjellige administrative inndelinger, deriblant R\xc3\xa5det for byen Zittau, og adelsslektene i henholdsvis Nostitz og Kyaw._NEWLINE_Under oppdelingen av eiendommer ble Oderwitz inndelt i flere distrikter. I Oberoderwitz fantes omr\xc3\xa5dene Kleinpolen og Rothes Gut, i Mitteloderwitz Greischerhof og Viehwegsh\xc3\xa4user og i Niederoderwitz omr\xc3\xa5det Neufelden._NEWLINE_Fra 1871 til 1994 var Ober- og Niederoderwitz to kommuer i to forskjellige kretser (Landkreis L\xc3\xb6bau og Landkreis Zittau). I \xc3\xa5ret 1910 ble Mitteloderwitz innlemmet i Niederoderwitz. I 1994 ble begge kommunene tilh\xc3\xb8rende samme krets \xe2\x80\x93 Landkreis L\xc3\xb6bau-Zittau, og i 1999 ble de sl\xc3\xa5tt sammen til Oderwitz. Den 1. august 2008 ble kommunen en del av Landkreis G\xc3\xb6rlitz.'